ກອງປະຊຸມຜູ້ນຳ ຣັດເຊຍ ແລະ ຢູເຄຣນ ສິ້ນສຸດລົງ ໂດຍບໍ່ມີ ຄວາມກ້າວໜ້າ
​ກອງ​ປະຊຸມ​ເດີມ​ພັນ​ສູງ ລະຫວ່າງ​ ປະ​ທາ​ນາ​ທິບໍດີ ຂອງ​ຢູ​ເຄຣນ ​ແລະ ຣັດ​ເຊຍ ​ໃນ​ວັນ​ສຸກ​ວານ​ນີ້ ໄດ້​ສິ້ນສຸດ​ລົງ ພ້ອມດ້ວຍ ​ຮ່ອງຮອຍໜ້ອຍຫລາຍ ຂອງ​ຄວາມ​ກ້າວ​ໜ້າ.
ເປັນທີ່ຄາດກັນວ່າ ຢູເຄຣນກັບຣັດເຊຍ ຈະທຳການເຈລະຈາກັນ ອີກໃນອາທິດໜ້າ ແນໃສ່ເພື່ອຍຸດຕິການກໍ່ກະບົດ ເປັນເວລາຫຼາຍ ເດືອນຜ່ານມາ ຂອງພວກແບ່ງແຍກດິນແດນນິຍົມຣັດເຊຍ ຢູ່ໃນ ພາກຕາເວັນອອກຂອງຢູເຄຣນ ປະທານສະຫະພາບຢູໂຣບ ທ່ານ Jose Manuel Barroso ກ່າວ ໃນວັນສຸກວານນີ້ວ່າ ບັນດາທູດພິເສດຈາກຣັດເຊຍ ຢູເຄຣນ ແລະ ສະຫະພາບຢູໂຣບ ຈະພົບປະກັນ ຢູ່ນະຄອນຫລວງບຣັສເຊີລສ໌ ປະເທດແບລຈຽມ ການເຈລະຈາດັ່ງກ່າວແມ່ນຈະມີຂຶ້ນພຽງບໍ່ເທົ່າໃດມື້ ຫຼັງຈາກກອງ ປະຊຸມເດີມພັນສູງ ລະຫວ່າງປະທານາທິບໍດີ ຂອງຢູເຄຣນ ແລະ ຣັດເຊຍ ໃນວັນສຸກວານນີ້ ທີ່ໄດ້ສິ້ນສຸດລົງພ້ອມດ້ວຍຮ່ອງຮອຍໜ້ອຍຫລາຍຂອງຄວາມກ້າວໜ້າ ໃນການຍຸດຕິກໍ່ກະບົດ ຂອງພວກນິຍົມຣັດເຊຍ ຢູ່ໃນພາກຕາເວັນອອກຂອງຢູເຄຣນນັ້ນ ເຖິງຢ່າງໃດກໍຕາມ ປະທານາທິບໍດີຣັດເຊຍ ທ່ານ Vladimir Putin ບອກກັບບັນດານັກຂ່າວ ຢູ່ທີ່ກອງປະຊຸມສຸດຍອດໃນນະຄອນມີລານ ວ່າ ໄດ້ບັນລຸຂໍ້ຕົກລົງກັນ  ເພື່ອໃຫ້ ເປີດຄືນການລຳລຽງແກັສທຳມະຊາດຂອງຣັດເຊຍ ໄປໃຫ້ຢູເຄຣນ ທ່ານບໍ່ໄດ້ໃຫ້ຄຳຊີ້ແຈງເພີ້ມຕື່ມໃດໆ ມົສກູ ໄດ້ຢຸດການນຳສົ່ງແກັສ ໄປຍັງຢູເຄຣນ ປະເທດເພື່ອນບ້ານທີ່ກາງຕໍ່ພະລັງງານ ຂອງຕົນນັ້ນ ໃນເດືອນມິຖຸນາ ຍ້ອນອັນທີ່ມົສກູກ່າວວ່າ ໜີ້ຄ່າແກັສ ເກືອບ 5 ຕື້ດອລລ່າ ທີ່ຍັງບໍ່ທັນຈ່າຍເທື່ອ